Musikkfestivaler finansieres hovedsakelig gjennom inntekter fra salg av billetter til festivalen, og sentrale festivalarrangører oppgir billettsalg til å være den viktigste finansieringskilden. Sponsormidler fra privat næringsliv oppgis også å være en sentral inntektskilde. Fra 2011 til 2012 økte sponsingen av musikkfestivaler i Norge med omtrent sju prosent, fra 320 millioner kroner i 2011 til 346 millioner kroner i 2012. Festivalene har oppdaget sin egenverdi, og har blitt flinkere til å kommunisere en vinn-vinn situasjon ut til aktuelle sponsorer som dermed motiveres til å bidra til festivalfinansieringen.